แท็กซี่ชำระแค้น

**แท็กซี่ชำระแค้น** () หรือ **แท็กซี่จ้างแค้น** (ฤดูกาลที่ 2, วิว) เป็นละครโทรทัศน์เกาหลีใต้ ปี ค.ศ. 2021 นำแสดงโดยอี เจ-ฮุน, อีซอม และ คิม อึย-ซ็อง สร้างจากเว็บตูนเรื่อง The Deluxe Taxi โดย คาร์ลอส และ อี แจ-จิน ละครเรื่องนี้ได้รับแรงบันดาลใจจากอาชญากรรมร้ายแรงที่เกิดขึ้นจริงในเกาหลี ฤดูกาลแรกออกอากาศทางเอสบีเอสทีวีตั้งแต่วันที่ 9 เมษายน ถึง 29 พฤษภาคม ค.ศ. 2021 โดยออกอากาศทุกวันศุกร์และวันเสาร์ เวลา 22:00 น. (เวลามาตรฐานเกาหลี) ฤดูกาลที่สองออกอากาศตั้งแต่วันที่ 17 กุมภาพันธ์ ถึง 15 เมษายน ค.ศ. 2023 ฤดูกาลที่สามและฤดูกาลสุดท้ายออกอากาศตั้งแต่วันที่ 21 พฤศจิกายน ค.ศ. 2025 ถึง 10 มกราคม ค.ศ. 2026 นอกจากนี้ ยังสามารถรับชมได้ทาง Wavve ในประเทศเกาหลีใต้ ทาง Kocowa ในทวีปอเมริกา และทางเน็ตฟลิกซ์ วิกิและวิวให้บริการเฉพาะบางภูมิภาคเท่านั้น

ละครเรื่อง *แท็กซี่ชำระแค้น* ได้รับคำชมจากผู้ชมในด้านการแสดงและเนื้อเรื่อง ตอนจบของฤดูกาลแรกทำเรตติ้งสูงสุดเป็นอันดับสี่ของละครที่ออกอากาศในวันศุกร์และวันเสาร์ตลอดประวัติศาสตร์ของช่องเอสบีเอส ตอนจบของฤดูกาลที่สองได้รับเรตติ้งสูงกว่าฤดูกาลก่อนหน้า นอกจากนี้ ยังทำลายสถิติเรตติ้งสูงสุดของมินิซีรีส์ทุกเรื่องในปี ค.ศ. 2023 อีกด้วย

## เรื่องย่อ
### ภาค 1
คิม โด-กี (อี เจ-ฮุน) อดีตทหารหน่วยรบพิเศษที่ทำงานเป็นคนขับรถให้กับบริษัทแท็กซี่สายรุ้ง กลุ่มศาลเตี้ยที่ไม่เปิดเผยตัวตน ซึ่งให้ความช่วยเหลือเหยื่อที่ต้องการแก้แค้น ทีมนี้ประกอบด้วย จัง ซ็อง-ช็อล ซีอีโอ, อัน โก-อึน แฮ็กเกอร์ และ ชเว คยอง-กู กับ พัก จิน-ออน ช่างเครื่อง พวกเขาร่วมมือกันเพื่อลงโทษอาชญากรที่รอดพ้นจากการถูกดำเนินคดีตามกระบวนการยุติธรรม คัง ฮา-นา อัยการสาวเริ่มสงสัยในกลุ่มแท็กซี่สายรุ้งมากขึ้น และถูกดึงเข้าไปพัวพันกับภารกิจของพวกเขา ขณะเดียวกัน คิม โด-กี ต้องเผชิญหน้ากับอดีตของตนเองและขีดจำกัดของความยุติธรรมในรูปแบบศาลเตี้ย

### ภาค 2
หลังจากเหตุการณ์ในภาคแรก สมาชิกของแท็กซี่สีรุ้งกลับไปใช้ชีวิตปกติของตนเองจนกระทั่ง คิม โด-กี ได้รับคำขอความช่วยเหลือด่วนจากพ่อคนหนึ่ง ซึ่งลูกชายของเขาถูกหลอกไปทำงานที่เวียดนาม เหตุวิกฤตนี้ทำให้กลุ่มกลับมารวมตัวกันอีกครั้ง และพวกเขาเริ่มปฏิบัติการของตนอีกครั้งด้วย ความมุ่งมั่นมากกว่าที่เคย ออน ฮา-จุนเป็นคนขับใหม่ที่เข้ามาในบริษัทแม้ว่าการปรากฏตัวของเขาจะซ่อนผลลัพธ์ที่ไม่คาดคิดเอาไว้

## นักแสดง
### นักแสดงหลัก
* อี เจ-ฮุน รับบท คิม โด-กี
:อดีตนายทหารซึ่งทำงานให้กับบริษัทแท็กซี่สีรุ้งหลังจากที่แม่ของเขาถูกฆาตกรรม
* อีซอม รับบท คัง ฮา-นา (ซีซั่น 1)
:อัยการฝีมือดีจากสำนักงานอัยการเขตเหนือของกรุงโซล เธอต่อสู้เพื่อความยุติธรรมและต่อมาเริ่มสนใจงานของ โด-กี
* คิม อึย-ซ็อง รับบท จาง ซ็อง-ชุล
:ซีอีโอบริษัทแท็กซี่สีรุ้ง เขายังเป็นผู้อำนวยการของ "นกสีฟ้า" ซึ่งเป็นมูลนิธิไม่แสวงหาผลกำไรที่จัดตั้งขึ้นเพื่อช่วยเหลือผู้ที่ตกเป็นเหยื่อของอาชญากรรม เป็นที่รู้กันว่าเขาเป็นคนโหดเหี้ยมต่อคนร้าย และใจดีต่อเหยื่ออาชญากรรม
* พโย เย-จิน รับบท อัน โก-อึน
:แฮ็กเกอร์ฝีมือดีที่ทำงานในตำแหน่งพนักงานต้อนรับของบริษัทแท็กซี่สีรุ้ง เพื่อแก้แค้นหลังจากที่พี่สาวของเธอเสียชีวิตจากการฆ่าตัวตายเนื่องจากมีเซ็กซ์เทปของพี่สาวของเธอแพร่กระจายในอินเทอร์เน็ต

### นักแสดงสมทบ
* จาง ฮย็อก-จิน รับบท ชเว คย็อง-กู
:หัวหน้าช่างของบริษัทแท็กซี่สีรุ้ง เขาเป็นนักวิจัยด้านการพัฒนารถยนต์ใหม่ในบริษัทรถยนต์แห่งหนึ่ง
* แพ ยู-รัม รับบท พัก จิน-ออน
:ผู้ช่วยช่างของบริษัทแท็กซี่สีรุ้ง เขาเป็นช่างซ่อมบำรุงเครื่องบินในบริษัทสายการบินชื่อดังแห่งหนึ่ง

### รับเชิญพิเศษ
#### ซีซั่นที่ 1
* อี ย็อง-แอ (ปรากฏเฉพาะเสียง)
* ยุน ซ็อง-ยอ รับบท ตัวเอง (ตอนที่ 15)
:ผู้ต้องสงสัยตัวจริงของคดีฆาตกรรมต่อเนื่องฮวาซ็อง ซึ่งถูกตัดสินว่าผิดและถูกตัดสินจำคุกตลอดชีวิต

#### ซีซั่นที่ 2
* อี ย็อง-แอ (ปรากฏเฉพาะเสียง)
* นัมกุง มิน รับบท ช็อน จี-ฮุน (พระเอกจากซีรีส์เรื่องทนายพันวอน)

## งานสร้าง
### ซีซั่นที่ 1
#### การพัฒนาบท
เมื่อวันที่ 4 ธันวาคม ค.ศ. 2019 มีรายงานว่าเอสบีเอส กำลังพิจารณาที่จะดัดแปลงเว็บตูนเรื่อง *The Deluxe Taxi* ของคาร์ลอส และอี แจ-จิน ให้เป็นละครโทรทัศน์ Wavve แพลตฟอร์มสตรีมมิงของเกาหลีก็ลงทุนในซีรีส์เรื่องนี้เช่นกัน โดยมีรายงานด้วยว่า Wavve ได้ลงทุนในซีรีส์เรื่องอื่นอีกหลายเรื่อง เช่น ซอมบี้นักสืบ (2020), ลักชะตาท้าลิขิต (2021) และอลิซ (2020)

### การคัดเลือกนักแสดง
ในวันศุกร์ที่ 20 พฤศจิกายน ค.ศ. 2020 อี เจ-ฮุน, อีซ็อม, คิม อึย-ซ็อง และอี นา-อึน ได้รับการยืนยันให้ร่วมแสดงในซีรีส์เรื่องนี้ ในวันจันทร์ที่ 8 มีนาคม ค.ศ. 2021 อี นา-อึน ออกจากทีมนักแสดงของซีรีส์เรื่องนี้อย่างเป็นทางการหลังจากมีข้อกล่าวหาเรื่องกลั่นแกล้งกับเธอ สองวันต่อมา มีการประกาศว่าพโย เย-จิน จะเข้ามาแทนที่อี นา-อึน

### การถ่ายทำ
ในวันจันทร์ที่ 8 มีนาคม ค.ศ. 2021 การถ่ายทำเสร็จสิ้นไปประมาณ 60% ส่วนฉากบางส่วนที่มีลีนาอึนมีกำหนดถ่ายทำใหม่หลังจากที่เธอถอนตัวออกจากทีมนักแสดง

### ซีซั่นที่ 2
เมื่อวันที่ 6 กรกฎาคม ค.ศ. 2021 เอสบีเอสประกาศสร้างซีซันที่สอง ต่อมาในวันอังคารที่ 8 มีนาคม ค.ศ. 2022 มีรายงานว่า อีซ็อมถอนตัวจากซีซันที่ 2 เนื่องจากตารางงานไม่สอดคล้องกัน

เมื่อวันที่ 8 มิถุนายน ค.ศ. 2022 ได้รับการยืนยันว่า อี เจ-ฮุนและพโย เย-จินจะกลับมารับบทเดิมอีกครั้งในซีซันที่ 2 และมีการอ่านบทละครในวันที่ 12 มิถุนายน พ.ศ. 2565 หนึ่งวันต่อมา คิม อึย-ซ็อง จาง ฮย็อก-จิน และ แพ ยู-รัม ยืนยันว่าจะกลับมารับบทเดิม

### การถ่ายทำ
เมื่อวันที่ 15 กรกฎาคม ค.ศ. 2022 เอสบีเอสได้รับการยืนยันว่าทีมงานบางคนมีผลตรวจหาเชื้อโควิด-19 เป็นบวก ทำให้การถ่ายทำในเวียดนามต้องหยุดชะงักลงชั่วคราว

## หมายเหตุ

## อ้างอิง

หมวดหมู่:ละครโทรทัศน์ช่องเอสบีเอส‎
หมวดหมู่:ละครโทรทัศน์เกาหลีใต้ในปี พ.ศ. 2564
หมวดหมู่:ละครโทรทัศน์แนวโลดโผนเกาหลีใต้
หมวดหมู่:รายการโทรทัศน์ที่สร้างจากเว็บตูนของเกาหลีใต้
หมวดหมู่:ละครโทรทัศน์แนวอาชญากรรมเกาหลีใต้
หมวดหมู่:ละครโทรทัศน์เกาหลีใต้ในคริสต์ทศวรรษ 2020
หมวดหมู่:ละครโทรทัศน์แนวแก้แค้นเกาหลีใต้
หมวดหมู่:ละครโทรทัศน์โดยสตูดิโอเอส